En a decada de 1990 Mostar estió un d'os principals scenarios d'a Guerra d'independencia de Bosnia y Herzegovina. En a primera fase d'a guerra, en a que os bosniacos y crovates luitaban contra os serbos, a part este d'a ciudat cayó en poder d'os serbos y en a part ueste a población crovate podió resistir, pa dimpués d'uns meses forachitar a los irregulars serbos, con o que a minoría serba fuyió. Como lugar central d'Herzegovina teoricament baixo control d'o gobierno legal bosnián, Mostar se plenó de refuchiaus musulmans d'as zonas d'Herzegovina baixo control serbio. En a fase intermedia d'a guerra as tropas d'o gobierno bosnián, mayoritariament musulmanas, encomenzoron a atacar a los crovates en Bosnia central y Herzegovina. En Mostar os crovates controlaban a part ueste y os musulmans a part este. Os musulmans de Mostar, encara que con menos medios, y con as linias de suministro bloqueyadas por os crovates, contaban con l'aduya local d'os serbos y a comunidat internacional y podioron resistir con eficacia, y dica abanzar posicions fendo retacular a los crovates. O puent viello fue destruito en os enfrentamientos, seguntes a mes gran part d'as fuents por os crovates, feito que as fuents crovates no admiten. Os cascos azuls espanyols estioron implicaus en o conflicto, participando en labors humanitarias.